Իր արմատները հողում խոր խրած անձի ու լեգենդի մասին խոսեցին Թաթուլի կիսանդրու հանդիսավոր արարողությանը: «Այսօր Հայաստանի ազգային հերոս, «Հայրենիք» շքանշանի ասպետ Թաթուլ Կրպեյանի հիշատակի օրն է,- իր խոսքում ընդգծեց հերոսի դուստրը՝ Ասպրամ Կրպեյանը:- 28 տարի առաջ հայրս հերոսաբար զոհվեց՝ ազատ, անկախ հայրենիք ունենալու երազը հոգում՝ կյանք պարգևելով հազարավոր ուրիշների: 1991թվականի ապրիլի 30-ին 26 տարեկանում ընդհատվեց Թաթուլ Կրպեյան մարդու երկրային կյանքը: Սակայն հենց այդ նույն պահից սկսվեց նրա՝ որպես ազգային նվիրյալի և ազգային գործչի անմահությունը: Եվ բնավ պատահական չէ, որ հենց այս օրն ենք ընտրել հայրիկիս կիսանդրին իր իսկ անունը կրող զբոսայգում կանգնեցնելու համար… Այս պահը խորհրդանշում է վերածնունդ, որը մեծ հայրենասերի, արժանի հայի, ազգային հերոսի դեպի հավերժություն տանող պատմական երթի նոր սկիզբն է»: